KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru 10

L-Erbgħa, 30 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 10

L-Erbgħa, 30 ta' Ottubru, 2013

Il-Kumitat iltaqa' fil-Palazz, il-Belt Valletta, fis-6.55 p.m.

Il-Minuti tal-Laqgħa Nru. 09 li saret nhar l-Erbgħa 15 ta' Mejju 2013 ġew konfermati

THE CHAIRPERSON (Onor. Deborah Schembri): Se nqiegħed dawn id-dokumenti fuq il-Mejda tal-Kamra:

Ittra datata 25 ta' Ottubru, 2013 mibgħuta mill-Kummissarju għat-Tfal, fejn qiegħda tistieden lill-Membri tal-Kumitat Permanenti dwar l-Affarijiet Soċjali sabiex jattendu għal attività li se tiġi organizzata fil-Jum Dinji għat-Tfal.

Email datata 29 ta' Ottubru, 2013 mibgħuta mill-Ministeru għall-Familja u Solidarjetà Soċjali u hija marbuta ma' konsultazzjoni pubblika dwar iċ-Children's Act Phase Out of Home Care.

DISKUSSJONI MILL-MEMBRI TAL-KUMITAT DWAR IR-RAPPORT TAL-GWU FUQ IL-PREKARJAT - KONTINWAZZJONI

THE CHAIRPERSON: Illum se nkomplu niddiskutu r-rapport tal-General Workers Union.

Imma qabel xejn nixtieq nirringrazzja lil Dr Elaine Birmingham talli ħejjiet ir-rapport li se joħroġ dan il-Kumitat fuq il-prekarjat biex b'hekk aħna nkunu nistgħu noħorġu l-pożizzjoni tagħna iktar ċara permezz ta' dan il-mini report.

Issa fejn naraw li ma naqblux nistgħu niddiskutuh u nagħmlu wkoll xi emendi għalih.

Dan ir-rapport li għandna quddiemna ovvjament għadu fi stadju ta' abbozz u nistgħu nirranġaw xi partijiet minnu.

Issa naħseb li l-aħjar li nagħmel hu li naqrah malajr malajr biex flimkien naraw jekk hemmx xi oġġezzjonijiet għal xi partijiet minnu jew inkella rridux inżidu xi materjal ieħor ħalli nkunu nistgħu nagħlqu din il-materja.

Mela ħalli nibda naqra;

"Rapport dwar il-Prekarjat mill-Kumitat Permanenti dwar l-Affarijiet Soċjali – Ottubru 2013.

Fi stqarrija li ħarġet fis-6 ta' Ġunju 2013, id-Deputat Prim Ministru qal li sabiex wieħed ikun jista' jiġġieled il-prekarjat, jeħtieġ l-ewwel nett li jkun hemm definizzjoni ta' dan it-terminu.

Hu żied jgħid li "mhux ġust li min jabbuża jinħeba taħt definizzjonijiet skaduti u liġijiet qodma" u li dan għandu jitwaqqaf sabiex il-ħaddiem ma jibqax ibati.

Fl-istess stqarrija d-Deputat Prim Ministru qal li dan is-suġġett diġa' ġie diskuss fil-Kabinett u li fiż-żmien li ġej se tiġi ppreżentata liġi.

In-nuqqas ta' definizzjoni ċara hija waħda mill-problemi ewlenin fil-kwestjoni tal-prekarjat.

Dan anke fuq livell lokali għax m'hawnx definizzjoni waħda li tissodisfa lil kulħadd.

Fis-27 ta' Awwissu 2013, il-Parlament Ewropew, meta mistoqsi mill-Membru Parlamentari Ewropew Claudette Abela Baldacchino sabiex jagħti definizzjoni legali ta' xogħol prekarju, wieġeb li "Precarious work is not a legal concept.

L-Assoċjazzjoni ta' Min Iħaddem, f'rapport li ħarġet, tat numru ta' kriterji li jistgħu jikkostitwixxu xogħol prekarju, fosthom:

Xogħol part-time:

Kuntratti għal perjodu definit;

Xogħolijiet bil-paga minima jew inqas;

Kondizzjonijiet ħżiena fuq il-post tax-xogħol;

Nuqqas ta' saħħa u sigurtà fuq il-post tax-xogħol;

Ħaddiema li mhumeix irrappreżentati minn union.

Waqt laqgħa tal-Kunsill Malti għall-Iżvilupp Ekonomiku u Soċjali (MCESD), id-Direttur tax-Xogħol u Relazzjonijiet Industrijali, f'diskors li għamel, qal li xogħol prekarju jista' jiġi deskritt bħala impjieg "atypical" li ma jkunx imħallas biżżejjed, ma jipprovdix sigurtà u protezzjoni, u fejn il-ħaddiema ma jkunux irrappreżentati minn Union.

Kompla jispjega li mhux kull impjieg "atypical" ikun prekarju.

Id-definizzjoni tal-prekarjat ġiet diskussa mill-Kumitat Permanenti għall-Affarijiet Soċjali u rriżulta li ma tistax taqbad kondizzjoni waħda mil-lista u tgħid li minħabba fiha x-xogħol huwa prekarju, iżda jrid ikun hemm iktar minn kriterju wieħed preżenti.

Dan għax jista' jkollok min qed jaħdem f'ċertu kondizzjonijiet (bħal impjieg part-time) b'mod volontarju.

Intqal ukoll li hemm ħaddiema li jsibu ruħhom fil-prekarjat għax m'għandhom l-ebda għażla oħra u l-Gvern għandu jindirizza lil min iħaddem nies vulnerabbli sabiex ma jħallix li dawn il-ħaddiema jiġu sfruttati għax ikunu daharhom mal-ħajt.

Sabiex dan it-tip ta' sfruttament jieqaf, fil-Kumitat ingħad li għandu jkun hemm iktar infurzar tal-liġijiet u pieni iktar ħorox.

Punt importanti ieħor huwa r-rispett lejn id-dinjità tal-ħaddiem.

Ix-xogħol ma jistax jitqies biss bħala mezz li jipprovdi finanzi għall-għajxien.

Meta wieħed jitkellem fuq xogħol u kondizzjonijiet marbuta miegħu, irid iqis ukoll li l-kondizzjoniijiet għandhom jirrispettaw id-dinjità tal-bniedem.

Wieħed isib ħafna rapporti minn entitajiet lokali u barranin fuq dan is-suġġett u f'kull rapport issib rakkmandazzjonijiet sabiex wieħed jiġġieled lill-fenomenu tal-prekarjat.

Il-General Workers Union qed tipproponi li titwaqqaf Kummissjoni għall-Kwalità tax-Xogħol li tkun responsabbli għal Enforcement Unit effiċjenti, ikollha l-poter li tinvestiga l-każijiet, tifli t-tenders pubbliċi u tipproponi azzjonijiet konkreti.

Fir-rapport tagħha semmiet ukoll li għandu jsir titjieb fil-liġijiet preżenti, iktar kontroll fuq il-public procurement u kampanja nazzjonali li tippromwovi kondizzjonijiet tax-xogħol diċenti.

L-Assoċjazzjoni ta' Min Iħaddem, min-naħa tagħha, ħarġet b'numru ta' proposti mqassmin skont is-settur - il-Gvern, il-unions u min iħaddem.

Fost il-proposti tagħha, l-Assoċjazzjoni tgħid li għandu jkun hemm iktar spezzjonijiet u infurzar tal-liġi, djalogu bejn il-Gvern u l-unions, u applikar tas-Service Charter tal-istess Assoċjazzjoni.

Il-Federazzjoni Ewropea għall-Ikel, l-Agrikoltura u t-Turiżmu u Trejdunjonistiku (EFFAT) tipprovdi lista ta' rakkmandazzjonijiet li jinqasmu bejn dawk li japplikaw għal min iħaddem u dawk li jolqtu aktar lil policy makers.

Jissemmew l-istandards tal-Organizzazzjoni Dinjija tax-Xogħol, l-importanza tal-ftehim kollettiv, l-implimentazzjoni ta' direttivi tal-Unjoni Ewropea, skemi ta' taħriġ għall-impjegati, standards soċjali minimi għall-ħaddiema fl-Ewropa, monitoraġġ u infurzar, fost ħafna oħrajn.

Il-Kumitat Permanenti għall-Affarijiet Soċjali kkonsidra numru ta' dokumenti u artikli li jitrattaw dan is-suġġett u filwaqt li jaqbel mal-bżonn li tinsab definizzjoni ta' xogħol prekarju, jifhem li definizzjoni bħal din ma tista' qatt tkun waħda riġida iżda waħda flessibbli u msawra minn kumulazzjoni ta' kriterji bl-intendiment ċar li l-istess definizzjoni għandha teskludi xogħolijiet li għalkemm ikollhom kriterji simili għal dawk misjuba fid-definizzjoni, f'aspetti oħra dan ix-xebħ jinġieb fix-xejn tant li jkun jidher biċ-ċar li x-xogħol in kwestjoni ma jistax jidħol fil-kategorija tal-prekarjat.

Eżempju ta' dan jista' jkun xogħol b'kuntratt għal perjodu definit li jkun imħallas b'salarju li jkun jissupera sew il-paga minima.

Filwaqt li l-Kumitat jaqbel mar-rakkmandazzjonijiet li ssemmew iktar 'il fuq f'dan ir-rapport u jara b'sodisfazzjon li mill-1 ta' Lulju 2013, kull tender li jingħata mill-Gvern se jkollu numru ta' kondizzjonijiet ġodda sabiex jiġi evitat li jingħataw kuntratti li jwasslu għal xogħol prekarju.

Il-Kumitat jissuġġerixxi wkoll li jkun hemm sistema ta' kollaborazzjoni bejn numru ta' entitajiet li jistgħu jiġġieldu l-fenomenu tal-prekarjat, fosthom l-Awtorità tas-Saħħa u s-Sigurtà fuq il-Post tax-Xogħol, il-unions u l-Assoċjazzjoni ta' Min Iħaddem sabiex ikun hemm ġlieda ħolistika kontra dan il-fenomenu u sabiex il-ħaddiema jingħataw kondizzjonijiet xierqa u u dinjitużi fuq il-post tax-xogħol."

Naħseb li dan huwa rapport redatt tajjeb ħafna.

Kien hemm xi tibdiliet żgħar li għamilnihom as we went along imma naħseb li ħareġ rapport tajjeb.

Issa jekk hemm xi affarijiet li intom tħossu li għandna nelaboraw fuqhom jew inkella hemm xi oġġezzjonijiet fuqhom dan hu l-mument propizju biex niddiskutuhom.

Għalhekk se nibda nieħu l-kummenti ta' kull wieħed u waħda minnkom.

L-Onor.

ANTHONY AGIUS DECELIS: Prosit ħafna.

Naħseb li huwa rapport li jagħti veduta tajba ħafna dwar ix-xogħol prekarju u fl-opinjoni tiegħi għandna mmexxu fuqu mingħajr ma nagħmlu xi emendi.

THE CHAIRPERSON: Grazzi.

L-Onor.

ETIENNE GRECH: Ir-rapport jidher tajjeb imma jista' jkun li mmissjajt xi ħaġa minnu.

Jekk m'iniex sejjer żball ma jidhirx li hemm xi suġġerimenti biex il-ħlas ta' dawn il-ħaddiema tiżdied?

M'hemmx suġġeriment fuq il-ħlas tal-ħaddiema.

ETIENNE GRECH: Hemm diversi aspetti li jbatu minnhom il-ħaddiema tal-prekarjat u waħda minnhom hija l-pagi baxxi.

Xi ħaġa oħra li smajt hija li meta dawn ikollhom l-overtime ma jitħallsux bir-rati tal-overtime u jsibu diffikultà kbira biex jieħdu l-leave u s-sick leave.

Hemm xi affarijiet - minn dak li nisma' mingħand in-nies - li l-ħaddiema fil-prekarjat dejjem isemmu.

Issa hemm ħaddiema tal-prekarjat li jaqilgħu ċerta paga u ħaddiema li jkunu stabbiliti mal-Gvern jaqilgħu paga aħjar minnhom.

U ħafna drabi l-ħaddiema tal-prekarjat jiġu bullied minn ħaddiema simili li jkunu mal-Gvern.

Għandek pereżempju l-Health Nursing Aids li xi kultant ħaddiema oħra jbellgħulhom ix-xogħol u jiġu bullied minnhom ukoll.

Għad hemm ukoll dik l-istigma li jekk inti ma' kumpanija għandek taħdem iktar milli jekk inti qiegħed mal-Gvern.

Allura xtaqt nara f'dan ir-rapport xi ħaġa li tissuġġerixxi żieda fil-paga jew inkella ċerti rati minimi għal dawk il-ħaddiema li jaħdmu fil-prekarjat.

THE CHAIRPERSON: Rigward din iż-żieda kien hemm il-veduta tad-Direttur tad-DIER li tkellem waqt il-laqgħa tal-MCESD.

Elaine tista' jekk jogħġbok tgħidilna ftit x'qal id-Direttur fuq dik il-proposta li kienet saret biex jiżdied the minimum amount of money li jieħdu l-ħaddiema.

DR ELAINE BURMINGHAM (Research Analyst): Kien hemm xi suġġerimenti sabiex togħla l-minimum hourly rate li biha jitħallsu dawn il-ħaddiema u d-Direttur tax-Xogħol u Relazzjonijiet Industrijali f'dan id-diskors li għamel waqt laqgħa tal-MCESD kien qal hekk;

THE CHAIRPERSON: Grazzi.

Jiġifieri hemm daqsxejn ta' pros and cons u apparently meta twieżen il-pros and cons xorta li kieku din tittieħed bħala xi way out mill-prekarjat mhijiex se ssolvi l-problemi daqskemm naħsbu u allura hemm bżonn li tittieħed a more holistic approach.

Jiena konxja wkoll li hemm ċerti postijiet tax-xogħol, fosthom dawk li jaħdmu ħafna iktar fis-sajf minħabba d-domanda li jkun hemm dak iż-żmien, bħal postijiet turistiċi fejn għalkemm il-paga mhijiex għolja daqskemm semmew fid-dokument, fil-fatt dawn il-ħaddiema jitħallsu ħafna overtime u r-rata tal-overtime tittieħed bħala rata tajba.

U dan iseħħ għaliex għandek parti sostanzjali mis-sena fejn this will happen mentri fil-kumplament tas-sena ma jkunx hekk.

U li kieku jkun hemm paga iktar għolja matul is-sena kollha, min qed jimpjega ma jkunx jista' jsostni dak l-impjieg la fis-sajf u lanqas fix-xitwa.

Dwar il-prekarjat naħseb li rridu noqogħdu attenti għax din hija sikkina li kważi kważi taqta' miż-żewġ naħat, kemm għall-employer kif ukoll għall-employee.

Għalhekk naħseb li huwa importanti li barra mill-ammont ta' kemm jitħallas dak li jkun, irridu nħarsu wkoll lejn affarijiet oħra.

Inti semmejt ħafna punti validi u naħseb li għandna nżiduhom f'dan ir-rapport.

Fil-fatt nistgħu ndaħħluhom ma' dak il-punt "Kondizzjonijiet ħżiena fuq il-post tax-xogħol" billi nagħmlu elaborazzjoni żgħira fuqha.

L-Onor.

Etienne Grech tkellem ukoll fuq li l-overtime ma jitħallasx jew ma jitħallsux għalih bir-rati li suppost u li s-sick leave ma jitħallsux għalih.

Naf ukoll li hemm diffikultà biex dawn il-ħaddiema jieħdu ġranet ta' leave.

Jiena aware wkoll minn problema oħra li turi mill-ewwel li hemm problema b'dan it-tip ta' impjieg.

Qed ikollna ċerti kumpaniji li jinqassmu taħt żewġ kumpaniji u minflok iħaddmu l-ħaddiema b'main job wieħed u jagħtuhom l-overtime, iħaddmuhom part-time ma' żewġ kumpaniji li jkunu taħt l-istess mother company jew inkella jgħidulhom biex jidhru bħala self employed!

Meta tindaga ftit aktar fil-fond tirrealizza li din qed jagħmluha biss biex min għandu bżonn ix-xogħol ikollu jaċċetta dan it-tip ta' xogħol għax żgur li mhijiex ta' vantaġġ għall-ħaddiem.

U għalhekk naħseb li għandu jidħol paragrafu żgħir fejn aħna, bħala Kumitat ngħidu x'naħsbu fuq dawn il-problemi li semma l-Onor.

ETIENNE GRECH: Nixtieq insemmi forma oħra ta' prekarjat li hija realtà tal-lum u hawnhekk qed nirriferi għax-xogħol illegali li jsir ħafna drabi mill-immigranti li jingħataw l-istatus ta' refuġjati u li allura jkunu jistgħu jaħdmu.

Dawn ħafna drabi jaħdmu taħt kondizzjonijiet ta' prekarjat, speċjalment fil-qasam tal-kostruzzjoni.

Il-fatt li ma jitħallsux pagi minimi jkunu qegħdin jagħmlu unfair competition mal-ħaddiema Maltin li jaħdmu fil-construction ukoll imma li jkunu jridu jħallsu t-taxxi u li biex ikollhom ħajja iktar deċenti, iżommu prezzijiet iktar għoljin minn dawn il-ħaddiema.

THE CHAIRPERSON: Inti qed issemmi prekarjat li għandu kondizzjonijiet bħal dawk li semmejna imma fejn il-vittma jkollu status ta' refuġjat u li din għandha domino effect fuq aspetti oħra għax ix-xogħol li suppost jittieħed minn xi ħadd, mhux se ngħid Malti, imma minn xi ħadd li jitħallas aktar, ikun hemm din il-kompetizzjoni …

ETIENNE GRECH: Hawnhekk mhux qed nirreferi għall-employees għax hemmhekk … Anzi ħafna drabi r-refuġjati jsibu xogħolijiet fil-kostruzzjoni, fil-kċejjen u f'dawk il-postijiet tipiċi fejn hemm il-prekarjat.

Jien qiegħed nirriferi għal dawk li jkunu self employed li jistaqsu għal prezzijiet baxxi ħafna …

THE CHAIRPERSON: Ma naħsibx li din tidħol taħt prekarjat għax m'intix iġġiegħel lil dak li jkun biex jagħmel hekk, fis-sens li m'għandekx employer-employee situation.

Dawn mhumiex qegħdin jaħdmu ma' kumpanija imma l-kumpanija ġġiegħlhom jidhru bħala self employed biex ma tħallashomx sick leave, leave u overtime.

Hemmhekk għandek problema għax qiegħed taħdem ma' kumpanija imma tidher bħala self employed u dik ukoll hija forma ta' prekarjat.

Ovvjament mhux dejjem ikun prekarjat imma naħseb li dak li qed tirreferi għalih inti, la ma jkunx hemm employer-employee situation u dak li jkun mill-buona volontà tiegħu jiddeċiedi li jżomm prezzijiet baxxi biex dak li jkun iqabbdu x-xogħol, ma naħsibx li nistgħu nsejħulu prekarjat.

ETIENNE GRECH: Ejja nieħdu dawn it-turnkey companies li jagħmlu kull tip ta' xogħol ta' kostruzzjoni u repairs fid-djar.

Jekk dawn iħaddmu ħaddiema - speċjalment li jkunu immigranti – u jabbużaw minnhom għax iħallsuhom bix-xejn, ovvjament il-pagi tagħhom se jkunu baxxi.

Issa kulħadd se jieħu pjaċir bil-prezzijiet baxxi u allura n-nies se jqabbdu lilhom.

Mela hemmhekk għandek unfair competition ma' dawk il-Maltin li forsi jaħdmu fl-istess tip ta' xogħol u jkunu self employed għax dawn jeħdulhom ix-xogħol minħabba li l-prezzijiet tagħhom ma jkunux jistgħu jbaxxuhom bħal dawk li jħaddmu l-ħaddiema b'dawn il-kondizzjonijiet.

THE CHAIRPERSON: Il-punt fhimtu u naħseb li għandek raġun fuq ħafna punti.

Irridu noqogħdu attenti biss li biex ikun xogħol prekarjat irid dejjem ikollok relazzjoni ta' employer-employee situation għax jekk ma jkunx hekk, ma tistax issejjaħlu prekarjat.

Aħna li qegħdin ngħidu hu li meta jkollok employee li jidher self employed huwa ħażin għax fil-fatt dan ikun impjegat u normalment ikollu kuntratt mal-employer, mela għandek obbligi kuntrattwali imma tidher li inti self employed!

Mela l-employer-employee relationship qiegħda hemm avolja inti tidher bħala self employed.

Jekk dawn in-nies li qegħdin jaħdmu fil-kostruzzjoni jkunu refuġjati u anke nies oħra, dawn qegħdin b'din it-tip ta' relazzjoni u allura mhumiex veru qegħdin jaħdmu bħala self employed.

Mela dik ukoll hija kwestjoni ta' prekarjat.

ETIENNE GRECH: Il-prekarjat iħalli effett fuq id-dinja tal-kompetizzjoni.

THE CHAIRPERSON: Dik dejjem u naħseb li hawnhekk irridu noqogħdu attenti irrispettivament minn jekk l-employees ikunux refuġjati jew le għax naħseb li meta nkunu qegħdin nitkellmu fuq it-tenders li jingħataw fuq dak l-unfair advantage.… Dan għaliex meta jkollok nies li qegħdin jitħaddmu b'ammont żgħir ta' flus u allura l-employer jista' joħroġ it-tender irħisa, that is an unfair advantage minħabba li qed iħallas bl-irħis.

Naħseb li suġġeriment li jista' joħroġ minn dan il-Kumitat hu li meta jkun hemm tendering - u hawnhekk naqbel mad-Direttur tad-DIER - irridu noqogħdu u niċċekkjaw l-ammont li qed jiġi rikjest minn min qed jitfa' it-tender u naraw għalfejn qed jitfa' dak il-prezz.

Naħseb li dik hija importanti.

ETIENNE GRECH: Jew ikollu xi tip ta' plan.

THE CHAIRPERSON: Irid ikun hemm l-overtime rates għax għalkemm fuq il-karta din issir, irridu naraw li verament tiġi mħarsa.

DR ELAINE BURMINGHAM: Ħarġet ċirkolari mill-Principle Permanent Secretary – hemm riferenza għaliha fir-rapport - fejn ingħatat lista ta' affarijiet li min jieħu ħsieb it-tenders tal-Gvern irid jara li jkunu osservati minn min jieħu ħsieb dawn it-tenders.

THE CHAIRPERSON: Fil-fatt naqbel magħha għax naħseb li hija verament importanti.

Aħna li qegħdin ngħidu hu li din ir-rakkmandazzjoni li saret fl-1 ta' Lulju tal-2013 hija tremendement importanti għax jekk min qed jittenderja qiegħed jonfoq inqas f'ċerti oġġetti u mbagħad lin-nies li qed iħaddem, qed iħaddimhom kważi bix-xejn jista' joħloq an unfair advantage fuq ħaddieħor.

U b'dan il-mod tkun qiegħda ssir mhux biss ħsara lit-tenderers l-oħra li forsi l-prodott tagħhom ikun aħjar imma jkun hemm żvantaġġ żleali lejn min qed iħaddem.

Naħseb li huwa tajjeb li ħarġet din ir-rakkmandazzjoni u li qiegħda titħaddem b'dan il-mod.

ANTHONY AGIUS DECELIS: Ma nafx jekk hemmx xi studji dwar il-ħaddiema li jaħdmu fil-prekarjat vis-à-vis il-participation tagħhom f'xi union.

Nixtieq inkun naf jekk humiex il-ħaddiema kollha li jkunu esposti għal ċertu xogħol ta' dan it-tip jew inkella humiex dawk il-ħaddiema biss li mhumiex membri f'xi union.

Ma nafx jekk għandkomx xi studju bħal dan.

DR ELAINE BURMINGHAM: Bħala studji partikolari ma nafx li hemm imma f'kull rapport li rajt jidher b'mod ċar li dawk li mhumiex rappreżentati f'union, b'mod partikolari jekk ma jħalluhomx ikunu parti minn union, tista' tagħti lok għall-prekarjat għax ovvjament għandek il-ħaddiema li qed tagħtihom ċerta kondizzjonijiet mingħajr il-possibilità li dawn jiġu difiżi minn xi union.

THE CHAIRPERSON: Irridu noqogħdu attenti għax meta jkollok sitwazzjoni bħal din, taf tkun qiegħda tmur ukoll kontra d-drittijiet fundamentali tal-bniedem.

SILVIO PARNIS: Min-naħa tiegħi nista' ngħid li dan huwa rapport interessanti ħafna imma xi ħaġa li forsi ma semmejniex hija meta ħaddiem ikun qed jaħdem mal-privat u wara ftit taż-żmien dan jinduna li ma jkunux ħallsulu l-bolol jispiċċa f'ħafna problemi u b'pensjoni miżera!

Li qed ngħid jien hu li l-ħaddiem ikun ħallas għall-bolol imma min ikun qed iħaddmu ma jkun ħallashomlu xejn.

Forsi wieħed jara fejn jista' idaħħalha din biex dak li jkun ikun jista' jieħu azzjoni.

THE CHAIRPERSON: Naħseb li nistgħu nagħmlu riferenza għaliha taħt il-punt "Kondizzjonijiet ħżiena fuq il-post tax-xogħol" għax din ukoll hija problema.

Jekk qed tħallas għall-bolol biex min qed iħaddmek iħallashom… Dawn il-flus jitnaqqsu mill-paga tiegħek biex jiġu mħallsa l-bolol u mbagħad l-employer tiegħek ma jħallas xejn il-bolol.

Mela allura qed jiġi jħallsek b'rata inqas baxxa minn dik li suppost qed iħallsek …

Parnis għandu raġun għax din tiġi double negative fuq il-ħaddiema għax qegħdin jaqtgħulhom il-flus mill-paga u ma jħallsulhomx il-bolol.

U ħafna drabi jindunaw meta it is too late in the day għax jindunaw meta jixjieħu u jmorru jiċċekkjaw il-pensjoni tagħhom!

THE CHAIRPERSON: Ħalli nirrikapitola ftit għall-benefiċċji ta' dawk li għadhom kemm ingħaqdu magħna.

Aħna qegħdin naraw ir-rapport dwar il-prekarjat li ħejjiet Dr Elaine Burmingham.

Qegħdin naraw jekk hemmx xi adjustments li dan il-Kumitat iħoss li għandhom isiru qabel ma jiġi ffinalizzat dan ir-rapport.

Konna qegħdin ngħidu li aħna naħsbu li taħt il-punt "Kondizzjonijiet ħżiena fuq il-post tax-xogħol" għandu jkun hemm an added paragraph fejn nagħtu idea ta' x'jistgħu jkunu dawn il-kondizzjonijiet u fil-fatt semmejna overtime li ma jitħallasx bir-rata tal-overtime, sick leave li ma jitħallasx għalih u li jista' jkun hemm kumpaniji li jiftħu żewġ branches taħt l-istess kumpanija biex iħaddmu lin-nies on a part-time basis ħalli ma jingħatawx il-benefiċċji tal-full-time.

Jiena kont qiegħda ndur lil kulħadd li hawn madwar il-mejda biex nara jekk hemmx xi affarijiet li min-naħa tagħkom tridu żżidu jew inkella biex nara jekk għandkomx oġġezzjoni għal dak li ntqal fir-rapport biex inkunu nistgħu nagħlquh.

PAULA MIFSUD BONNICI: Jista' jkun hemm sitwazzjonijiet fejn jitterminawlhom il-kuntratt tagħhom u mbagħad jerġgħu jġedduhulhom u dan jiġi indefinit mar-raba' sena.

Imbagħad kif tibda r-raba' sena jitterminawlhom il-kuntratt.…

THE CHAIRPERSON: Konna qegħdin ngħidu li huwa importanti li għalkemm għandna din il-lista ta' affarijiet, - li qegħdin inżidu jew nirfinaw fiha - ma jfissirx li għax jaf ikollok kondizzjoni waħda minn din il-lista allura jfisser li dak ix-xogħol huwa xogħol prekarju.

Fid-definizzjoni jrid ikun hemm indikazzjoni li din hija flessibbli u akkumulattiva, jiġifieri jrid ikollok iktar minn waħda minn dawn l-affarijiet biex tista' tgħid li għandek xogħol prekarju.

U dak li qalet l-Onor.

Claudette Buttigieg l-aħħar darba jien semmejtha fil-paragrafu ta' qabel tal-aħħar fejn qed jingħad li "Eżempju ta' dan jista' jkun xogħol b'kuntratt għal perjodu definit li jkun imħallas b'salarju li jkun jissupera sew il-paga minima".

L-Onor.

CLAUDETTE BUTTIGIEG: Li xtaqt ngħid hu li rċevejt rapport ieħor interessanti ħafna – naf li rridu nikkonkludu għax inkella nibqgħu sejrin – mingħand is-Sur Gejtu Vella li dan għamel żmien twil fil-qasam tal-unions u naħseb li ta kontribut interessanti ħafna.

Dan ir-rapport jismu "Defining Precarious Work and the Way Forward" u huwa xogħol interessanti.

THE CHAIRPERSON: Irnexxilek tagħti daqqa t'għajn lil dan ir-rapport biex tara jekk hemmx affarijiet li diġa' iddiskutejnihom?

CLAUDETTE BUTTIGIEG: L-issue tad-definizzjoni tissemma wkoll f'dan ir-rapport u hemm affarijiet oħra.

Li xtaqt ngħid hu kemm hu sabiħ meta Kumitat bħal dan jiddiskuti dan xi suġġett u hemm barra tiġri l-kelma u tara nies ta' valur li javviċinawk.

THE CHAIRPERSON: Fir-rapport tal-GWU kien hemm rakkmandazzjoni sabiex jitwaqqaf enforcement unit fi ħdan il-Kummissjoni għall-Kwalità tax-Xogħol.

Ma nafx jekk f'dan ir-rapport kienx hemm xi rakkmandazzjoni partikolari imma ladarba dan ġie quddiemna fil-ħin ma nsib l-ebda diffikultà biex indaħħluh fir-rapport tagħna.

CLAUDETTE BUTTIGIEG: Jekk tridu nista' ngħidilkom fuq fuq xi ħaġa mil-lista ta' rakkmandazzjonijiet li nsibu hawnhekk.

Fil-fatt qed jgħid hekk;

ANTHONY AGIUS DECELIS: Sinjura President, jien nipproponi li dawn id-dokumenti kollha nagħmluhom fir-reference tagħna.

THE CHAIRPERSON: Iva nistgħu nżiduh.

Naħseb li xi ħaġa li forsi ma ħarġitx daqshekk bħala rakkmandazzjoni minn x'imkien ieħor hija li jekk ikun a short term contract than a certain timeframe, dan irid ikun approved.

Naħseb li din ma ħarġet mill-ebda rapport ieħor u hija quite a good recommendation għaliex veru jista' ikun li kuntratt li jkun iqsar ma jkollu xejn ħażin fih imma naħseb li jekk ikun hemm ftit infurzar u fl-istess ħin ikun hemm speċi ta' hurdle għal min irid jagħmilha … Nixtieq nara x'taħsbu intom dwar dan.

L-Onor.

PAULA MIFSUD BONNICI: Xi ħaġa preokkupanti li niltaqa' magħha jiena hija li meta għandek persuna li qiegħda taħdem b'dawn il-kondizzjonijiet, xi ftit jew wisq issibha diffiċli biex tirrapporta lill-employer tagħha stess għax din se tgħidlek kif nista' niċċekkja jekk l-employer huwiex iħallasli l-bolla meta nista' ninkixef li qiegħda nitkixxef fuqu?!

U allura jirtiraw lura milli jagħmlu xi forma ta' complaint kontra l-employer tagħhom.

Naħseb li fil-prattiċità nkunu iktar prattiċi aħna stess u anke d-dipartiment billi nsibu l-mod kif lill-employee nagħtuh is-sapport ħalli jagħmel ir-rapporti tiegħu biex jissalvagwardja l-pożizzjoni tiegħu waqt li jkun qed jaħdem.

U dan għaliex xi kultant ikun aktar diffiċli biex wara tirkupra dak li tlift.

Għalhekk naħseb li aktar milli tinbidel il-liġi jrid ikun hemm l-inforzar tagħha favur l-impjegat …

SILVIO PARNIS: Kumbinazzjoni kelli każ dalgħodu fejn wieħed għax mar jiċċekkja jekk l-employer tiegħu kienx qed iħallaslu l-bolol, dan itterminalu l-impjieg tiegħu!

Naħseb li dan huwa punt importanti u għalhekk nissuġġerixxi li jkun hemm unit apposta …

CLAUDETTE BUTTIGIEG: Naħseb żewġ affarijiet; enforcement and empowerment.

L-empowerment meta lill-ħaddiema tedukahom fuq x'inhuma d-drittijiet tagħhom mill-bidu nett ħalli dawn juru lill-employer tagħhom li huma konxji tad-drittijiet tagħhom meta jmorru għal dak l-impjieg.

Veru li mbagħad trid tgħid kollox għax meta dawn in-nies ma jkollhomx għażla, ikunu jippreferu jaqilgħu xi ħaġa milli ma jaqilgħu xejn.

THE CHAIRPERSON: Iktar ma jkunu vulnerabbli iktar agħar.

CLAUDETTE BUTTIGIEG: Min-naħa l-oħra li inti tkun taf li inti vulnerabbli jistgħu jitrattawk b'dan il-mod u dan huwa inġust u illegali.

Allura anke min qed jabbuża jaħsibha darbtejn.

Hawnhekk xi ħaġa li wieħed għandu jirrikmanda hija li jkun hemm kampanja edukattiva across the board.

Naħseb li aktar man-nies ikunu jafu b'dawn l-affarijiet aktar ikun aħjar għax inħoss…

ANTHONY AGIUS DECELIS: Li nixtieq nissuġġerixxi hu li jekk se jkun hemm kampanja kontra l-prekarjat, u naf li hemm ir-rieda politika li jkun hemm din il-kampanja kontra l-prekarjat, id-dipartiment li jirċievi l-ħlasijiet tal-bolla għandu jkun hu li javża liċ-ċittadin kemm tħallsitlu bolla dik is-sena bħalma jibagħtulek l-islip biex jgħidulek kemm ħadt benefiċċji.

Jiġifieri tkun xi ħaġa simili tal-P3.

Id-dipartiment għandu javża lil kull individwu li qiegħed fuq il-linja tax-xogħol kemm tħallsitlu bolla biex nipproteġu lil dawk li huma vulnerabbli.

Meta bniedem ikun informat we are empowering him għax inkunu tajnih l-informazzjoni f'idejh mingħajr ma jkun talabha u allura jekk ikun hemm xi queries għandek dawk il-units li tista' tirriferi għalihom.

Mela hemmhekk tkun a step further għax jien inkun bgħattlek l-informazzjoni id-dar bħalma tirċievi l-P3.

Forsi dak li jkun jibża' jitkellem għax ikun f'pożizzjoni vulnerabbli ħafna.

U allura dik tkun a step further sabiex il-ħaddiem jiċċekkja mingħajr ma nġiegħluh jidħol fi clashes mal-employer tiegħu għax ikun il-Gvern stess li jkun ħa step forward fuqha.

Mhuwiex ġust – kif qal l-Onor.

Silvio Parnis – li dak li jkun kif ikollu 60 sena jinduna li l-imgħallem ma ħallaslux il-bolla għal 30 sena sħaħ!

U din tkun xi ħaġa li żviluppat minn hawnhekk.

DR ELAINE BURMINGHAM: Jekk se nirrakkmandaw xi ħaġa bħal din … U r-raġuni hi li jekk tmur għand il-PSS u titlobhom il-bolla li tħallsitlek, dawn se jagħtuk karta bl-informazzjoni imma kemm se tifhimha hija kwestjoni oħra.

Huma għandhom is-sistema tagħhom fejn tinħariġlek print out tal-bolol imma jekk ma tkunx taf kif taħdem is-sistema, dik l-informazjoni se tkun għandek ta' xejn.

Għalhekk l-informazzjoni li tingħata, trid tingħata b'tali mod li dak li jkun jifimha.

Jekk se tara ħafna numri ta' ħafna snin m'intix se tkun taf fil-verità jekk ħallastx biżżejjed u jekk b'dak li ħallast hux se jwasslek għall-pensjoni.

THE CHAIRPERSON: Imma għallinqas tkun qed tevita li trid tikkonfronta lill-employer tiegħek.

Hawnhekk fejn wieħed jista' jmur jiċċekkja għax għandek l-Employment Relations, jiġifieri għandek l-għodda li tista' tuża' f'każijiet bħal dawn.

ANTHONY AGIUS DECELIS: Ma nafx kemm aħna aware u jekk hemmx riċerka fuqha din imma naħseb li sakemm in-nies ma jiġux miżgħuda bis-servizz, sakemm ma jgħaddilek l-ebda dubju minn moħħok li dan mhux qed iħallashielek, inti mhux se toqgħod tiċċekkja.

THE CHAIRPERSON: Jien naqbel miegħek, jiġifieri li għandu jibgħathielek mid-dipartiment.

Li qed ngħid ukoll hu li kkomplikata kemm hi kkomplikata, għallinqas l-informazzjoni qiegħda għandek.

Imbagħad ħalli tmur għand xi ħadd u jgħidlek hu x'fiha.

U jekk issir kampanja edukattiva ħolistika biex l-employee jkun jaf xi drittijiet għandu …

PAULA MIFSUD BONNICI: Dik isservi ta' deterrent għax l-employer jaf li se tirċievi l-informazzjoni u allura jevita milli jagħmel affarijiet bħal dawn.

CLAUDETTE BUTTIGIEG: Ma nafx għandniex nirrakkomandaw mezzi oħrajn, fis-sens li tirċievi slip qed ikun hemm produzzjoni ta' aktar karti imma mbagħad, min-naħa l-oħra mhux kulħadd għandu aċċess għall-internet jew huwa daqshekk internet friendly.

Imma forsi nistgħu nipprovaw insibu l-option fejn inti tagħżel kif tixtieq tirċievi din l-informazzjoni.

Kważi kważi jekk ikun hemm programm fejn inti ddaħħal l-identity card number tiegħek, bħalma hija l-EID, u tidħol fis-sistema tkun tista' tivverifika dawn l-affarijiet b'mod elettroniku.

Jekk m'għandekx internet jew m'għandekx in-knowledge ta' kif tidħol fis-sistema żgur li se ssib lil xi ħadd mill-familja li jkun jista' jgħinek.

U b'hekk nevitaw milli nikkomplikaw il-ħajja u nżiedu l-burokrazija u l-ħela tal-karti.

THE CHAIRPERSON: Xi ħaġa oħra li xtaqt naqsam ma' dan il-Kumitat hi meta għandek probation period li matulu inti titwaqqaf mix-xogħol mingħajr l-ebda raġuni valida.

Jiena hawnhekk mhux qiegħda ngħid li m'għandux ikun hemm probation period, xejn minn dan, imma tinkwetani ftit li dak li jkun bla ebda raġuni valida jitterminalek l-impjieg.

Pereżempju ġieli ġew ikellmuni nies u meta ngħidilhom biex jagħtuni l-kuntratt tax-xogħol tagħhom biex narah jgħiduli li m'għandhomx kopja tiegħu.

U meta nistaqsihom x'suppost qegħdin jagħmlu jgħiduli li ma jafux għax ħadd ma jkun qalilhom eżattament fiex jikkonsisti x-xogħol tagħhom.

Wieħed qalli li għax ma marx jimposta ittra għax hu mhux messaġġier imma xufier, l-imgħallem tiegħu kien se jitfgħu 'l barra.

Jiġifieri kultant, jekk dak li jkun ikun fiż-żmien tal- probation, l-employer lanqas għandu għalfejn jgħidlu għala qiegħed ikeċċih.

Naħseb li ħafna drabi jista' jkun li jekk ikun hemm tkeċċija, din ma ssirx fuq affarijiet raġunati imma għaliex l-employer jinduna li jekk ma' dak l-employee mhux se jimxi bir-rigla se jkollu l-problemi.

U allura aktar ma jkollok employee li jkun empowered, iktar dan se jispiċċa barra fiż-żmien tal-probation.

U lanqas għandu għalfejn jagħti raġuni lil dak il-ħaddiem għax għalkemm l-employers ikunu jafu x'inhuma d-drittijiet tal-ħaddiema tagħhom u ma jgħiduhulhomx, id-drittijiet tagħhom ikunu jafuhom ukoll.

Ma rridx inpoġġi dell ikrah fuq l-employers kollha imma qiegħda nirriferi għal dawk l-employers li jħaddmu n-nies b'dan il-mod.

Dawn jafu li jekk tagħti raġuni għalfejn qed iwaqqfu lit-tali ħaddiem waqt il-probation period, dik ir-raġuni trid tkun waħda valida.

Għalhekk ma jagħtu l-ebda raġuni għax kien hemm anke kawżi l-Qorti fejn ingħatat raġuni u mbagħad la tingħata raġuni, dik ir-raġuni trid tkun waħda valida għax jekk ma tkunx valida, dak li jkun ma tistax tkeċċih.

Naf li dan huwa threading on thin ice imma naħseb li kultant irridu nagħtu kas tal-probation period u forsi jasal iż-żmien fejn aħna nħarsu – f'xi rapport ieħor addattat – lejn għandux ikun hemm reason giving waqt il-probation.

ANTHONY AGIUS DECELIS: Ma nafx jekk hemmx riċerka li turi l-background edukattiv ta' dawn il-ħaddiema u mil-liema strata soċjo-ekonomika ġejjin dawn in-nies li jiġu sfruttati u abused.

B'hekk jekk niġu biex nitkellmu dwar is-soluzzjonijiet tal-problema nkunu nistgħu nieħdu approach differenti.

Jekk dawn huma kollha llitterati u m'għandhomx mezzi biex javviċinaw għall-informazzjoni se jkun kollu għalxejn dan li qed ngħidu għax ma' dawn in-nies ma tistax titkellem magħhom fuq e-government u internet.

Dan l-approach sħiħ irid ikun tailor made skont it-tip ta' klijenti li aħna se navviċinaw.

Jekk dawn huma kollha middle upper class li qegħdin jiġu abbużati, allura l-approach trid tkun mod ieħor.

U allura r-riċerka hija importanti biex turina n-nies li qed jiġu abbużati x'tip ta' background edukattiv u soċjo-ekonomiku għandhom.

DR ELAINE BURMINGHAM: Minn ħafna rapporti li rajt jidher li piż fuq il-prekarjat l-iktar li jiffoka huwa fuq is-settur tal-biedja, tal-ikel u tat-turiżmu b'mod ġenerali.

Ħafna rapporti jagħmlu riferenza għal dawn it-tliet setturi.

THE CHAIRPERSON: M'hemmx riferenza għal min qed jiġi sfruttat x'background għandu.

DR ELAINE BURMINGHAM: Li rajt jiena ma kienux speċifiċi imma ovvjament aħna konna qegħdin nitkellmu fuq mini report u għalhekk ma bqajtx inkabbar l-isfera.

THE CHAIRPERSON: U li naħseb huwa diffiċli ħafna biex ikollok dan it-tip ta' studju meta ħadd għadu ma ħareġ b'definition.

Għalhekk mingħajr definizzjoni ma tistax tagħmel studju.

DR ELAINE BURMINGHAM: Anke fl-aħħar laqgħa li kellna kien intqal li jista' ikollok ħaddiema li forsi mhumiex ta' ċertu skola u jista' ikollok ukoll avukati li qed jiġu mpjegati bħala self employed mentri ma jkunux.

Għalhekk l-isfera hija waħda aktar wiesa'.

THE CHAIRPERSON: Għandek spectrum wiesa' ta' nies u din mhijiex xi ħaġa li għandha x'taqsam biss ma' kemm wieħed jitħallas imma għandek ukoll it-tip ta' xogħol, il-kondizzjonijiet tax-xogħol offrut, eċċ.

ETIENNE GRECH: Jien għadni kemm smajt iktar kmieni f'din il-laqgħa li dak l-espert issuġġerixxa li mhux neċessarjament billi tagħmel il-minimum rates ta' ħlas se ssolvi l-problema tal-prekarjat imma wieħed irid iqis ukoll li hawn kwantità kbira ta' prekarjat … Kont qed nitkellem mal-Ministru tas-Saħħa u dan qalli kemm il-budgets tal-Ministeru tas-Saħħa qegħdin jiżdiedu.

Fil-fatt inti għandek il-mediċina li dejjem qiegħda tavvanza u l-popolazzjoni dejjem qiegħda tgħix aktar u għalhekk l-ispejjeż f'dan il-qasam dejjem jiżdiedu.

Li kieku kellna ngħidu li se ngħollu l-pagi jew li nkella nagħmlu xi liġi, bħalma ġiet issuġġeritha, wieħed irid jistudja wkoll l-impatt ta' jekk il-ħaddiema kollha li jeżistu f'pajjiżna li qed jaħdmu bil-prekarjat kemm se jkollu bżonn aktar flus il-Gvern biex iħallas lil dawn il-ħaddiema.

Veru wieħed jgħid li l-ewwel il-ħaddiema imma mbagħad wieħed irid iqis ukoll l-impatt ta' dik l-ispiża.

Għax jekk inkunu rridu €80 miljun aktar kull sena, dawk ovvjament iridu jiġu mit-taxxi.

THE CHAIRPERSON: Jekk se nitilqu mill-punt li the end justifies the means naħseb li se nkunu qegħdin naqbduha naqra minn sieqha!

Għax jekk qed tgħid li biex il-Gvern ma jħallasx tant ...

ETIENNE GRECH: Jien mhux qed ngħid li m'għandhiex togħla l-paga.

Dażgur li nixtieq li togħla l-paga.

Mela mhux kulħadd jixtieq hekk.

Imma li qed ngħid jien hu li rridu naraw kemm ikun dan l-impatt.

CLAUDETTE BUTTIGIEG: Imma naħseb li l-istudju jrid ikun wieħed ħolistiku għax anke meta tgħid li hemm ħafna li qegħdin fuq il-prekarjat, meta inti qed tgħid hekk xi trid tfisser bil-kelma "ħafna"?

Il-fatt li kont naħdem hemmhekk naħseb li tista' tiċċomba l-anomalija.

Anke fir-rapport tal-GWU jissemmew, b'mod partikolari fis-settur tal-carers u tal-cleaners u dak huwa settur privat.

U huwa hemmhekk fejn iridu jsiru l-investigazzjonijiet.

Irridu noqogħdu attenti għax ma nistgħux nagħmlu statement ta' "ħafna" jew "ftit".

Jista' ikun li għandek raġun u jien għandi idea żbaljata imma until somebody actually sits down to do a proper study fuq dan is-settur we will not know il-"ħafna" u l-"ftit" x'inhuma.

U qiegħda ngħid hekk għax dak li huwa forsi ħafna għalik jista' ikun ftit għalija u viċi versa.

Imma kemm jekk huwa ħafna u kemm jekk huwa ftit irridu nagħmlu xi ħaġa.

ETIENNE GRECH: My point is li l-budgets huma tight bħalma dejjem kienu …

U mbagħad trid tiddeċiedi x'inhuma l-prioritajiet tiegħek.

Meta inti jkollok budget dan qisu għandek budget ta' familja.

Anke meta tkellimna fuq il-faqar u fuq il-vjolenza domestika dejjem ħareġ dan l-aspett.

Fil-ħajja għandek il-prioritajiet.

Pereżempju jien nagħżel li ma nagħmilx id-dwiefer imma nagħżel li nixtri aktar frott u ħaxix għall-familja tiegħi.

Dik hija l-għażla u l-Gvern għandu jagħmilha din l-għażla għaqlija abbażi ta' studju.

THE CHAIRPERSON: L-Onor.

ANTHONY AGIUS DECELIS: Jiena naqbel perfettament ma' dak li kienet qed tgħid il-kollega tiegħi l-Onor.

Claudette Buttigieg għaliex kollox huwa bbażat fuq il-valuri u l-prinċipji tagħna.

Issa jekk aħna tlifna l-valuri u l-prinċipji u se noqogħdu nħarsu biss x'jaqblilna b'mod finanzjarju, allura mhux kulħadd se jaqbel fuq kif għandna mmexxu.

Jiena naħseb li kollox għandu jkun research based għax illum ma tistax titlaq minn punt li qed titkellem fuq xi ħaġa xi tħoss jew x'taħseb inti imma jrid ikollna studji bażiċi xjentifikament biex inkunu nistgħu nikkwantifikaw fuq xiex qegħdin nitkellmu.

U l-policies li rridu nagħmlu jridu jkunu policies ibbażati fuq it-twemmin u fuq il-manifest elettorali – ikun min ikun fil-gvern – għax fl-aħħar mill-aħħar huwa dak li n-nies ikunu vvotaw għalih u li aħna nkunu mbuttajna 'l quddiem.

ETIENNE GRECH: Veru li l-ewwel ma trid tara huma l-valuri u l-familji u li n-nies ma jbatux.

Hawnhekk jiena qed nitkellem fuq is-settur tal-health imma hemm ħafna setturi oħra li jħaddmu bil-prekarjat, inkluż fl-airport.

(Interruzzjonijiet) Jekk pereżempju għandna problema ta' mediċini out of stock li rridu nsolvuha jew inkella għandna problema ta' nuqqas ta' nurses u rridu nġibu aktar, jekk inti se tagħti aktar flus lill-cleaners jew inkella jekk ma jkollokx biżżejjed flus biex tħallas lill-kumpaniji tal-cleaners se tispiċċa bi sptar maħmuġ, eċċ. Dan bħal familja, dejjem aħjar tgħid aktar ma nagħti aktar aħjar imma mbagħad wieħed irid jara l-impatt ta' dik il-miżura billi tara kemm se tiġi tiswik.

THE CHAIRPERSON: Jien għalkemm nista' nifhem li jista' ikun hemm problemi meta inti tagħti lill-ħaddiem dak li ħaqqu, irridu nitilqu mill-punt li l-Gvern għandu dejjem ikun the model employer.

Jekk aħna rridu lill-privat jitratta lill-ħaddiem sew u jagħtih id-dinjità li tixraqlu, hu x'inhu x-xogħol li qed jagħmel, ma jistax ikun li l-Gvern stess joqgħod jixxaħħaħ mal-ħaddiem.

Imma ma naħsibx li ma tagħtix lill-ħaddiem dak li verament ħaqqu u meta ngħidu li nagħtuh dak li ħaqqu trid issir equation, liema equation m'għandhiex tkun ibbażata fuq jekk għandniex bżonn iktar tobba minn cleaners.

L-equation trid tkun ibbażata fuq x'għandek bżonn biex tgħix ħajja diċenti llum, biex tkun tista' tiekol u tilbes, u mhux titbażwar bix-xogħol biex forsi tlaħħaq u li jkollok ħin għall-familja tiegħek.

Hemm minimum u għalhekk toħroġ il-minimum wage, eċċ. L-għan irid ikun biex inti tgħix ħajja diċenti u dinjituża.

U għalkemm forsi x-xogħol tiegħek ma jitħallasx ħafna imma kemm hu l-inqas li dak ix-xogħol jista' jitħallas biex inti tista' tgħid li qed tagħmel dak ix-xogħol u m'intix qiegħed tiġi sfruttat?

Naħseb iktar milli nħarsu lejn xi ħaġa oħra, meta nkunu qed naraw il-ħaddiem kemm għandu jitħallas, għandna nħarsu lejn dak li għadni kif semmejt.

Jiena nifhem li l-concerns tiegħek huma concerns validi ħafna.

ETIENNE GRECH: Sinjura President, jien ma rridx nidher qisni xi bniedem mingħajr kuxjenza soċjali, xejn minn dan.

Li rrid ngħid jien hu li jekk inti tqabbel dak li jaqilgħu l-carers fl-isptar li jkunu ma' kumpanija privata ma' ħaddiema li jaħdmu mal-Gvern, nursing aides, tara li d-differenza bejniethom hija kważi tad-doppju!

Meta niġu biex ngħollu l-pagi tagħhom dawn, minkejja dak li qal id-Direttur tad-DIER jiena naħseb li wieħed irid joqgħod attent kemm għandu jiftaħ idejh biex iżid il-pagi tal-ħaddiema.

ANTHONY AGIUS DECELIS: B'żieda ma' dak li qal l-Onor.

Etienne Grech irrid ngħid li kollox huwa marbut mal-kuntratt li jkun għamel il-Gvern.

Jekk il-Gvern lill-kuntrattur jagħtih €8 is-siegħa ta' kull ħaddiem li għandu, żgur li l-kuntrattur ma jistax iħallas lill-ħaddiema bit-€10 is-siegħa.

Issa wara li dan se jaqta' l-ispejjeż u l-affarijiet l-oħra bilfors li dik is-somma se tonqos u allura trid tmur lura għall-prinċipju bażiku; il-Gvern huwa role model jew mhuwiex?

Jekk il-Gvern huwa role model, li jrid li s-settur privat isegwi l-passi tiegħu, ma jistax ikun li jagħmel kuntratti biex imbagħad il-ħaddiem jispiċċa under payed tax-xogħol li qed jagħmel.

ETIENNE GRECH: Imma inti taqbel li meta jiġu biex joħorġu t-tenders jagħmlu statements bħala parti mit-tender documents fejn jgħidu kemm għandhom jaqilgħu l-ħaddiema?

THE CHAIRPERSON: L-Onor.

MARTHESE PORTELLI: Nixtieq nagħmel kumment żgħir fuq din tal-prekarjat u tat-tenders għax fejn jidħlu tenders irridu noqogħdu attenti.

Meta jkollok kumpanija li tkun qiegħda titfa' il-bidding tagħha, ġieli jkollok kumpaniji li biex jidħlu fis-suq jiddeċiedu li l-ewwel biċċa xogħol jagħmluha jew break even jew inkella bit-telf.

Din tiġri across the board, jiġifieri mhux biss fejn hemm services contracts ta' nies imma anke meta jkun hemm servizzi oħrajn li mhux neċessarjament jinvolvu nies.

U allura naħseb li huwa importanti li min ikun se jirbaħ it-tender jiġi marbut u jieħu d-dikjarazzjonijiet li hemm bżonn, li minkejja l-prezz li jkun tefa' fit-tender, xorta waħda se jħallas lill-ħaddiema tiegħu mhux inqas mill-minimum wage u jiddikjara wkoll kemm se jkun qiegħed iħallashom.

Jiġifieri l-crux kollu hemmhekk qiegħed.

Nafu li kien hemm tenders li ntrebħu above the minimum wage u fil-frattemp il-kuntrattur xorta kien qiegħed jagħti lill-impjegati tiegħu taħt il-minimum wage.

(Interruzzjonijiet) Hemm differenza bejn il-klawsola li kien hemm qabel u l-klawsola li hemm bħalissa.

Jekk m'inix sejra żball dik kienet daħlet f'Lulju tal-2012.

Hemm formola li jisimha statement of conditions of employment fejn kull tenderer kien jorbot ruħu li mhux se jkun qiegħed iħaddem bil-prekarjat u li inti se tkun qiegħed titratta lill-impjegati tiegħek u tagħtihom il-paga li jixirqilhom.

Illum il-klawsola li hemm hija differenti u kif inhi worded tfisser li kumpanija ma tistax tagħmel sub-contracting tas-servizzi.

Jiġifieri jekk għall-grazzja tal-argument Company A tixtieq timplimenta soluzzjoni u għandha bżonn parti minnha tan-nies u parti minnha servizzi through kumpanija oħra, permezz ta' din il-klawsola li daħlet issa ma tistax tagħmel hekk.

U dak huwa wieħed mill-fatturi li joħloq il-business biex jibqa' għaddej.

Għalhekk wieħed irid joqgħod attent ħafna għaliex għalkemm il-klawsola ddaħħlet b'intenzjoni tajba, fil-verità meta taqraha u tara xi tgħid issib li tfisser totalment bil-kontra u qiegħda toħnoq il-fair competition bejn il-kompetituri li hemm fis-suq.

Li jrid isir hu li min jirbaħ it-tender irid jiddikjara bl-iktar mod apert u jekk hemm bżonn anke jieħu ġurament li lill-impjegati qed iħallashom il-paga li jixirqilhom.

Tista' tirbaħ tender over and above the minimum wage imma jekk il-kuntrattur jiddeċiedi li se jagħtihom ...

THE CHAIRPERSON: Jekk inti tkun qed tagħmel sub-contracting allura li jrid isir hu li dak l-agreement u dik il-wegħda li inti lil min se tqabbad se jitħallas paga tajba, allura trid tintrabat biha ...

Il-prime contractor dejjem responsabbli għal dak li jagħmel is-sub-contractor tiegħu.

CLAUDETTE BUTTIGIEG: Kont se nagħti eżempju li lanqas jaqa' taħt il-prekarjat u se nsemmi importatur tal-pannelli solari.

Ħafna drabi l-importatur ma jkollux lil min iwaħħal dawn il-pannelli u allura jqabbad sub-contractor.

U dawn it-tip ta' kumpaniji li huma SMEs they are mushrooming u huma essenzjali għall-pajjiżna għax dawn huma nies li għandhom skills differenti u jaħdmu flimkien bħala team u b'hekk qed joħolqu x-xogħol f'katina.

Jiġifieri l-mument li inti tiddeċiedi li s-sub-contracting ma jistax isir, mela dan ifisser li l-kumpaniji ż-żgħar qatt mhuma se jieħdu xejn.

ANTHONY AGIUS DECELIS: Jiena naħseb li dan huwa sintomu ta' pajjiż li ma jagħmilx re-evaluation tal-affarijiet li jkun qed jagħmel.

Jien ma niddejjaq xejn li xi ħadd jgħid li għamilna t-tali ħaġa imma issa hemm bżonn li dik ix-xi ħaġa tiġi improved.

Jiġifieri once li nibdew naraw x'inhuma t-targets tagħna, li nipprovaw nagħmlu xi ħaġa u dawk it-targets ma nilħquhomx, mela rridu nerġgħu nagħmlu re-evaluation tagħhom biex naraw xi jrid jinbidel ħalli nkomplu nikbru u nitgħallmu mill-iżbalji tagħna.

Jien se nsemmi xi ħaġa differenti li qatt ma kien hemm re-evalutation tagħha u hawnhekk qed nirriferi għall-home help.

L-anzjani għandhom is-servizz tal-home help li l-iskop tiegħu kien sabiex l-anzjan jibqa' jgħix fil-komunità – kif nixtiequ li kulħadd jibqa' fil-komunità sakemm ikun b'saħħtu – u inti tibgħatlu helper biex jgħinu jkompli jgħix il-ħajja tiegħu b'mod normali.

Imma l-helpers tal-home help minflok baqgħu helpers spiċċaw cleaners u maids li żgur ma kienx dak l-iskop oriġinali tagħhom.

Li kieku along the way xi ħadd għamel re-evaluation ta' x'kien l-iskop oriġinali u fejn wasalna, allura seta' isuq u jdawwar ir-rotta għal dak l-iskop oriġinali.

Forsi wkoll mill-esperjenza tinduna li l-iskop oriġinali ma kienx daqshekk tajjeb u allura tbiddel ukoll l-iskop oriġinali biex tara x'inhu l-aħjar.

Imma hemm bżonn li ndaħħlu din il-kultura u anke aħna, bħala Kumitat forsi nistgħu nissuġġerixxu li jkun hemm re-evaluation tas-sitwazzjoni kultant żmien - għax dik hija healthy - biex aħna nkunu nistgħu naraw fejn irridu naslu bit-targets tagħna u naraw jekk il-makkinarju li qed nużaw huwiex adegwat jew le.

B'hekk ikun hemm an ongoing re-evaluation tal-affarijiet u nkunu nistgħu naġġustaw it-targets u l-għodda tagħna.

B'hekk inkunu nistgħu aktar …

THE CHAIRPERSON: Iddiskutejna xi ftit punti oħra u li se nżiduhom ma' dan ir-rapport ħalli nkunu nistgħu nagħlquh.

Ma nħossx li għandna nagħmlu seduta oħra biex nerġgħu naraw jekk f'dan ir-rapport hemmx kollox redatt fih.

Li se nagħmel hu li se nqabbad lil Dr Burmingham, li ġentilment ħejjiet dan ir-rapport, sabiex meta tlesti mir-rakkmandazzjonijiet li għaddejnilha, terġa' tgħaddih lil kulħadd ħalli fil-laqgħa li jmiss, qabel ma ngħaddu għal suġġett ieħor sempliċement ngħadduh u napprovawh.

Jiġifieri jekk ikun hemm xi changes żgħar li intom tħossu li għandhom isiru f'dan ir-rapport ilħqu għadduhomlha minn qabel ħalli kemm jista' ikun, id-darba li jmiss napprovawh u mmexxu.

Naf li dan huwa suġġett li ma tispiċċah qatt jekk tibda …

ANTHONY AGIUS DECELIS: Wara hawnhekk x'se jiġri?

Just se nkunu għamilna biss ir-rapport?

THE CHAIRPERSON: Aħna se ngħaddu r-rapport lill-Ministri konċernati għaliex f'dan il-każ hemm iktar minn persuna waħda interessata u l-Gvern, ovvjament huwa impenjat li jiġġieled il-prekarjat.

Allura min-naħa tagħna se ngħaddu dan ir-rapport u mbagħad se naraw that something is done about it.

Bħalma ftit ilu rajna x'sar fuq ir-rapport tal-uniformijiet li kien ħareġ mill-Kumitat preċedenti, aħna mbagħad irridu naraw aktar 'il quddiem jekk ikunx sar xi ħaġa fuq dan ir-rapport li ħejjejna.

CLAUDETTE BUTTIGIEG: Ma rridx niddevja mis-suġġett li qed niddiskutu llum imma ladarba semmejt l-uniformijiet nixtieq insemmi xi ħaġa.

It-tifla tiegħi tmur fi skola tal-gvern u għadna kemm irċevejna karta biex jistaqsuna jekk irridux inbiddlu l-uniformi!

Modestament xi ħaġa bħal din tħawwad lit-tfal kollha.

It-tifla tiegħi taf taqra u malli rċeviet din il-karta qabadha paniku sħiħ.

Fil-fatt staqsewha jekk tixtieqx tbiddel l-isem tal-kulleġġ, jekk hijiex kuntenta li l-kulleġġ tagħha ma jibqax magħmul minn dawn iċ-ċerti postijiet …

THE CHAIRPERSON: Imma staqsew lill-ġenituri hux hekk?

Il-karta tawha lilhom biex jagħtuha lill-ġenituri imma t-tifla għandha għaxar snin u taf taqra u ġriet il-kelma mal-kulleġġ li se jinbidel l-isem tal-iskola u li se tinbidel l-uniformi u nqala' ħafna paniku.

ETIENNE GRECH: Kien forsi sempliċement eżerċizzju biex jaraw ...

CLAUDETTE BUTTIGIEG: Jekk trid li l-ġenituri jagħmlu analiżi tgħaddi dan il-kwestjonarju direttament lilhom u tagħtihulhom magħluq u mhux tagħtihom karta miftuħa!

Fl-aħħar mill-aħħar jekk m'għandekx intenzjoni li tagħmilhom dawn l-affarijiet għalfejn għaddejthom lit-tfal?

Nerġa' ngħid li qam paniku sħiħ.

Jiġifieri mmaġina li l-Kulleġġ Maria Reġina li hu magħmul minn Naxxar, il-Mosta, il-Mellieħa, l-Imġarr u San Pawl il-Baħar imorru jgħidulhom li jinbidel l-isem u se jsir Santa Clara u se jkun magħmul minn Pembroke, San Ġiljan, Tas-Sliema, in-Naxxar, il-Mellieħa u l-Floriana.

THE CHAIRPERSON: Min qalilhom hekk?

CLAUDETTE BUTTIGIEG: Hekk hemm fuq il-karta.

Taħwid kbir.

Inħoss li dan il-Kumitat għandu jiġbed daqxejn l-attenzjoni fuqha u għandna niddiskutuha għaliex hija assurda li inti titfagħha hekk u f'daqqa waħda fil-bidu tas-sena, meta kulħadd għadu kemm nefaq il-flus fuq l-uniformi tmur tistaqsih jekk iridx ibiddel l-uniformi!

Il-mistoqsija kienet hekk; "Trid tibdel l-uniformi li għandek, iżżomm li għandek jew inkella tibda tiġi liebsa casual?"

THE CHAIRPERSON: Kumbinazzjoni din il-karta qiegħda fuqi għax qabel ma nibgħatha rrid nistaqsi xi ħaġa lill-Education peress li hemm xi ħaġa li ridt inkun ċerta fuqha.

CLAUDETTE BUTTIGIEG: Inti wkoll għandek tfal li jattendu ġewwa l-iskola Maria Reġina.

Jiġifieri la hemm fuq Santa Clara u xejn.

MARTHESE PORTELLI: Forsi skont l-etajiet differenti?

THE CHAIRPERSON: Imma din l-informazzjoni lili ma waslitlix u jiena fl-istess kulleġġ.

CLAUDETTE BUTTIGIEG: Dawn il-mistoqsijiet qegħdin fuq recycled paper u dawn huma l-mistoqsijiet li tawhom: "Jogħġbok l-isem tal-Kulleġġ?

Għandek xi suġġeriment dwar l-isem tal-kulleġġ?

Qiegħed ikun propost li l-livell primarju ta' dan il-kulleġġ ikun ifformat kif ġej: Pembroke, San Ġiljan, Tas-Sliema, il-Gżira, Naxxar, Mellieħa u Floriana.

Għandek xi suġġeriment ieħor?

L-uniformijiet tal-iskola għandhom jibqgħu kif inhuma, jiġu simplifikati jew jitneħħew?".

U kienet karta miftuħa biex tingħata lill-ġenituri.

THE CHAIRPERSON: Li nistgħu nagħmlu ladarba aħna konna ddiskutejna l-uniformijiet ...

MARTHESE PORTELLI: Stramba din meta qed nitkellmu fuq l-istess skola.

THE CHAIRPERSON: Naf li qed niddevjaw ftit mis-suġġett tagħna imma naħseb li it's worth a five minute notice la jien ma rċevejtx l-istess ħaġa u għandi t-tifel fl-istess kulleġġ.

CLAUDETTE BUTTIGIEG: Fil-każ niċċirkola kopja tagħha.

Sakemm forsi dawk se jibqgħu ġewwa l-Kulleġġ Maria Reġina u allura ma kienx hemm bżonn li jistaqsuhom l-istess mistoqsijiet li staqsew lit-tfal l-oħra.

THE CHAIRPERSON: Jista' ikun li għalhekk imma nistgħu nistaqsu lil min hu konċernat sabiex jiġi jkellimna hawnhekk.

Ma nixtieqx nerġa' nagħmel xi session oħra fuq l-uniformijiet imma nistgħu nikkonċedu 15-il minuta biex niċċaraw dan il-punt.

(Interruzzjonijiet) Le mhux għalhekk għaliex aħna diġa' iddiskutejna dan is-suġġett tal-uniformijiet.

Dan il-Kumitat diġa' iddiskuta l-uniformijiet u jiena nħoss li la ddiskutejnih qabel … Issa mhux qiegħda ngħid li b'kull ħaġa li jagħmel il-Ministeru għandu jinformana imma għallinqas fuq ix-xogħol li sar għandna nkunu nafu x'qed jiġri.

Din is-sena stess ġibna n-nies hawnhekk li qalulna li s-sistema qiegħda titħaddem u allura naħseb li għandna nkunu nafu x'qed jiġri.

Avolja dan huwa rapport li sar f'leġislatura differenti, xorta naħseb li għandna kull dritt li naraw x'qed jiġri.

DR ELAINE BURMINGHAM: Anke b'riferenza għall-fatt li fir-rapport l-ieħor kien sar qbil mad-Direttorat tal-Edukazzjoni li l-uniformi mhijiex se tinbidel għal perijodu minimu ta' għaxar snin.

THE CHAIRPERSON: Għalhekk qiegħda ngħid għax jiena niftakru dak ir-rapport.

DR ELAINE BURMINGHAM: Hija stramba li ssir il-mistoqsija fuq jekk tridx li l-uniformi titneħħa jew tinbidel!

THE CHAIRPERSON: Jiena ma nħossx li f'dan il-Kumitat għandi nimxi b'għamad quddiem għajnejja given li issa l-gvern huwa magħmul minn Gvern Laburista.

Din għedtha kemm-il darba.

Ma naħsibx li għandna nimxu hekk, qatt ma mxejt hekk u m'għandi l-ebda intenzjoni li nimxi hekk.

Jiena mhux qed ngħid li qed nieħu xi deċiżjoni jew li qed nieħu xi istanza fuq xi ħaġa li għadni ma staqsejtx fuqha, però għallinqas jekk kien hemm dak l-agreement, naħseb ta' min jara f'dan il-Kumitat għalfejn issa hemm xi ħaġa differenti.

L-iktar ħaġa li nista' nagħmel …

ETIENNE GRECH: Li qed jagħmlu bħalissa huwa public consultation.

Il-Kumitat t'issa u ta' qabel kien għamel public consultation jew iltaqa' sempliċement mal-uffiċjali?

THE CHAIRPERSON: Il-kwestjoni kollha kienet li kien hemm agreement fuq ten years.

Naħseb li huwa fid-dover tagħna li jekk kien hemm agreement fuq għaxar snin, irridu naraw jekk dak l-agreement għadux validu jew le u jekk le, x'inhi r-raġuni għalfejn m'għadux.

CLAUDETTE BUTTIGIEG: Altru tibdel xi ħaġa u altru terġa' tibdel l-uniformi kollha.

Jien is-suġġeriment tiegħi għamiltu u bl-ikbar onestà inħoss li għandna nżommu l-PE Kit għax dejjem ikun hemm bżonn li t-tfal jagħmlu l-eżerċizzju fiżiku u minflok kont inneħħi ċ-ċoff, l-ingravata, il-qmis u dawk l-affarijiet li t-tfal jissikkahom u ma jħallihomx jiċċaqilqu.

Fl-aħħar mill-aħħar jiena ngħatajt dak il-kwestjonarju u mlejtu u ddiskutejtu mat-tifla tiegħi biex tagħmel id-deċiżjonijiet hi.

Anke tisma' it-tfal u r-reazzjonijiet tagħhom … (Interruzzjonijiet) Nixtieqek tisma' il-paniku tal-ġenituri kif semgħu b'din il-biċċa.

THE CHAIRPERSON: Għandna nipposponu din id-diskussjoni għal darb'oħra għas-sempliċi raġuni li din hija diskussjoni ħafna iktar wiesa' minn dak li kellu dan il-Kumitat aktar qabel.

Jekk din id-diskussjoni wiesa' tagħti frott differenti minn dak li ovvjament iddeċidejna aħna, mela allura forsi dik hija raġuni valida.

Naħseb li biex inkunu nafu eżatt x'inhi rridu nistaqsu lil min qiegħed jagħmlu.

ETIENNE GRECH: Sinjura President, nista' nerġa' nistaqsi xi ħaġa fuq is-suġġett tal-prekarjat?

THE CHAIRPERSON: Dak is-suġġett issa għalaqnih u għalhekk se jkolli ngħidlek le għax inkella m'aħniex se nispiċċaw.

Issa jekk għandek xi ħaġa nitolbok tibagħtha lil Dr Burmingham permezz ta' email ħalli aħna ngħaddu għall-item li jmiss.

Suppost li rċevejtu korrispondenza mingħand il-Kummissarju għat-Tfal, is-Sinjura Helen D'Amato, sabiex nattendu għal attività li se tiġi organizzata fis-26 u fis-27 ta' Novembru ġewwa l-Palazz tal-Verdala mid-9.00 a.m. sas-1.30 p.m. Naħseb li tkun idea sabiħa ħafna li kieku nattendu.

Issa personalment għalija fis-26 ta' Novembru out of the question għax imballata bl-affarijiet li għandi imma fis-27 ta' Novembru nista' nattendi.

Hemm xi ċans li x-xewqa tkun mitfugħa għas-27 ta' Novembru biex forsi nkunu nistgħu mmorru flimkien?

SILVIO PARNIS: Nistgħu nagħżlu ħin partikolari jew se mmorru bħala grupp?

THE CHAIRPERSON: Naħseb jekk nagħżlu ħin ikun aħjar.

ETIENNE GRECH: Jiġifieri nagħżlu l-ħin tagħna?

THE CHAIRPERSON: Hekk hu.

Jekk hu possibbli dejjem.

Normalment nispiċċaw immorru jien u l-Onor.

Claudette Buttigieg imma jien ma nsib l-ebda problema biex nagħmlu hekk.

Hawn xi ħaddieħor li jista' jattendi fis-27 ta' Novembru fil-11.00 a.m.?

MARTHESE PORTELLI: Jien se nagħmilha tentative imma m'inix ċerta.

THE CHAIRPERSON: Biex inkun mija fil-mija rrid niċċekkja d-diary imma suppost li dik id-data ħallejtha free.

Imma verament xtaqt li jkun hemm membri minn dan il-Kumitat li jattendu għal din l-attività.

Fil-fatt din kellna mmorru madwar ġimgħa u nofs ilu imma ma konniex informati in time peress li l-invit intbagħat lilna individwalment minflok lis-Segretarju tagħna.

Jiena ħassejt li kellu jkollna mqar session waħda biex niddiskutu din l-issue.

Jiena kont kellimtha u qaltli li tixtieq li bħala rappreżentanti ta' dan il-Kumitat immorru nitkellmu dwar il-veduti tagħna bħala Kumitat.

L-unika problema hi li rrid insib data, preferibilment some time this week irrid immur inkellimha bħala rappreżentanta ta' dan il-Kumitat.

Issa jiena staqsejt dwar iċ-Children's Act u fuq fejn qiegħda tingħata l-aktar enfasi.

Fil-fatt lilna ma waslitilniex kopja ta' xi draft taċ-Children's Act imma meta staqsejt x'inhuma l-iktar affarijiet li qegħdin jiddiskutu qaluli li hemm xi changes li kienu mixtieqa fil-Care Orders Act u dik naħseb li hija importanti ħafna.

U jekk hemm xi tibdiliet oħra li nħossu li għandhom isiru f'din il-liġi fuq it-tfal, fil-fehma tiegħi għandna niddiskutuhom bejnietna.

Ovvjament il-problema hi meta se niddiskutuhom?

Intbagħtet din il-ġimgħa imma konna nafu li rridu nagħmluha.

Ħaddieħor li ma jistax jifhem hu li aħna ma nistgħux ngħidu li se niltaqgħu mil-lum għall-għada biex niddiskutu xi ħaġa.

Għalkemm kien hemm perijodu relattivament diċenti fejn stajna għamilna din id-diskussjoni, aħna kellna diġa' affarijiet oħra fuq l-aġenda tagħna u għalhekk ma stajniex indaħħlu dan is-suġġett.

Taħsbu li għallinqas nistgħu forsi niltaqgħu bħala rappreżentanti miż-żewġ naħat tal-Kamra u mbagħad niddiskutuha ma' sħabna in a more of an informal way?

Għax nixtieq li nagħtu l-views ta' dan il-Kumitat fuq din il-ħaġa.

CLAUDETTE BUTTIGIEG: Taħseb li aħna se jkollna xi tip ta' draft tagħha?

Għax inutli li mmorru nitkellmu fuq x'naħsbu u x'ma naħsbux.

Iċ-Children's Act hija wiesgħa ħafna.

THE CHAIRPERSON: Fil-fatt ma naħsibx li ħarġet draft.

Iċ-Children's Act hija wiesgħa ħafna.

CLAUDETTE BUTTIGIEG: Jiġifieri l-idea tiegħek hi li mmorru nisimgħu x'għandhom xi jgħidu?

THE CHAIRPERSON: At this point mhux nisimgħu rridu imma li jekk hemm affarijiet that scream out for change nsemmuhom u nagħtu l-opinjoni tagħna.

THE CHAIRPERSON: Iva, naqbel miegħek.

L-Onor.

ANTHONY AGIUS DECELIS: Jien attendejt għal din il-public consultation fejn għaliha kien hemm ħafna ġenituri li bdew jitkellmu fuq id-diffikultajiet u n-nuqqas ta' support li jsibu mill-aġenzija Sapport u entitajiet oħrajn.

Allura iktar kienet public consultation biex jieħdu feedback dwar fejn għandhom jagħmlu fine tuning tas-servizzi li diġa' jeżistu.

Issa jekk huma jitolbu xi ħaġa oħra differenti minna ...

THE CHAIRPERSON: Hawnhekk qiegħda tgħid on the new Children's Act, jiġifieri qiegħda nassumi li se jkun hemm Children's Act.

Issa żmien ilu kien hemm l-intenzjoni li ssir din iċ-Children's Act u fil-fatt kienet saret draft imma qatt ma ġiet implimentata.

Sfortunatament, għal xi ħaġa jew oħra din qatt ma ġiet implimentata u m'iniex se noqgħod nidħol f'dan il-Kumitat biex nara għalfejn ma saritx.

Kienu saru individual stand alone acts li lanqas ħadu eżattament dak li kien hemm miktub fiċ-Children's Act u they were different.

Fil-Family Law dejjem kienet tinħass il-ħtieġa taċ-Children's Act imma għalfejn qatt ma saret hija beyond me.

Madankollu issa qiegħda tinħass il-ħtieġa li ssir finalment.

Jiena nħoss li hemm affarijiet li huma ovvji li jridu jinbidlu u naħseb li aħna nistgħu nagħtu kontribut.

Il-kontribut li nistgħu nagħtu huwa framed within the time limit li għandna.

Suppost li kellna ftit taż-żmien biex naħsbu fuq xi affarijiet għax konna mistednin qabel għal din il-konsultazzjoni imma ma morniex għax ma stajniex nikkonsultaw bejnietna.

Jiena naħseb li għandna mmorru membru minn kull naħa tal-Kamra - naf li mhuwiex normali li jiena noqgħod inqassam f'dan il-mod imma naf li jkollna ideat differenti minn xulxin – għax it would be easier li inti tikkonsulta ma' tlieta jew ma' erba' min-nies u jien nikkonsulta ma' erba' oħra.

X'taħseb?

DR ELAINE BURMINGHAM: Fl-opinjoni tiegħi s-suġġett huwa vast u għadna fil-bidu tiegħu.

Nispera li ma tkunx biss qisha l-konklużjoni tagħna għax fl-aħħar mill-aħħar ...

Qiegħda ssir public consultation ħafna iktar wiesgħa imma aħna ġejna ġentilment mitlubin li jekk għandna xi affarijiet x'ngħidu ngħiduhom.

Suppost kellna nkunu parti minn din il-konsultazzjoni f'dawk il-ġranet li ngħataw lilna imma aħna ma morniex minħabba li kien hemm a technical administrative error u min stedinna, stedinna individwalment.

Peress li konna mistednin individually as members of the Social Affairs Committee, jiena ħassejt li jekk qed niġu mistiedna bħala membri tas-Social Affairs Committee, kellna għallinqas niddiskutuha bejnietna bħala Kumitat u nagħmlu lista ta' affarijiet jew rakkmandazzjonijiet tagħna.

Issa kemm huwa possibbli li in the very near future nagħtu our best u nipprovaw nagħtu dawn ir-rakkmandazzjonijiet ...

MARTHESE PORTELLI: Jiena naqbel magħkom għax is-suġġett huwa too wide to absorb in a short time.

U qiegħda nibża' li se nagħtu l-impressjoni hemm barra li lilna jistgħu javżawna fl-aħħar mumenti għax xorta nagħtuhom xi ħaġa!

L-ewwelnett it is not the way li kollha kemm aħna nixtiequ naħdmu u naħseb li din tista' tirrifletti ikrah fuqna għax minflok jarawha bħala inizjattiva min-naħa tagħna biex nipprovaw nakkomodawhom, se jarawha bħala xi ħaġa fejn aħna qisna qbadna u tfajna xi ħaġa biex neħilsuha.

Imma din mhijiex xi ħaġa li tiddeċidiha malajr.

THE CHAIRPERSON: Se nissuġġerixxi xi ħaġa imma ma nafx jekk intomx se taqblu miegħi.

Ladarba ġejna mistednin qabel, avolja ġejna mistednin individually u allura ħassejna li ma kellniex immorru għax ma kellniex sett ta' rakkmandazzjonijiet ...

MARTHESE PORTELLI: Fil-fatt jien għaddejtha lill-kelliem ewlieni min-naħa tagħna li qiegħed fuq dak il-qasam.

U x'ħin rajtha staqsejt lili nnifsi kif bagħtuha lili għax jiena l-kelliema ewlenija fuq il-Ministru Louis Grech.

Lanqas għaddieli minn moħħi li rċevejtha bħala Membru tal-Kumitat Permanenti dwar l-Affarijiet Soċjali.

THE CHAIRPERSON: L-ewwelnett jien għandi Kumitat hawnhekk u ma nistax niddeċidi waħdi imma jekk il-maġġor parti tal-Membri jħossu li se tkun diffiċli li aħna nagħmlu rakkmandazzjonijiet kif suppost in the given period of time, allura nistgħu għallinqas ngħidu li bħala Kumitat ma nistgħux naħdmu f'dan il-framework.

Issa jekk individwalment hemm xi opinjonijiet fuq kif għandhom isiru xi affarijiet, ma naħsibx li tkun xi ħaġa ħażina li ngħadduhom.

CLAUDETTE BUTTIGIEG: Jiena naħseb li inti, bħala l-persuna li tippresjedi dan il-Kumitat, għandek titlob li ningħataw xi tip ta' ideat, almenu fuq l-iktar affarijiet saljenti li qed jipprovaw jimmiraw għalihom ħalli aħna nkunu nafu fuqiex nistgħu nagħtu l-kontribut tagħna.

THE CHAIRPERSON: Imma xorta se ngħidilhom li sat-8 ta' Novembru huwa impossibbli li niltaqgħu.

CLAUDETTE BUTTIGIEG: Eżattament huwa impossibbli għalina, anke għaliex se jkollna d-diskussjonijiet fuq il-Budget ukoll.

THE CHAIRPERSON: Jiena kelli l-intenzjoni qabel ma ġejt hawnhekk li nibagħtilhom biex jagħtuna l-punti fuqiex għandna niddiskutu imma għedt aħjar li niddiskutiha magħkom l-ewwel peress li konna se niltaqgħu llum stess.

Jien kellimt lill-Ministru - biex inkun għidt kollox – u għeditlha li kien impossibbli għalina li nitkellmu fuq dan is-suġġett fi żmien daqshekk qasir għax diġa' kellna affarijiet oħra fuq l-aġenda u li ħadulna ħafna żmien.

U l-Ministru qaltli li nistgħu nieħdu ż-żmien kollu li rridu.

Issa Miss Katia Una mhijiex il-Ministru imma hi bagħatitli u ma nafx jekk hijiex aware ta' dak li qaltli l-Ministru.

Ovvjament jien mhux se nwaqqaf ministeru sħiħ għax irrid nieħu sitt xhur biex noħroġ bi proposti imma naħseb li jekk ġentilment nibgħat ngħidilha li kien hemm xi affarijiet oħra fuq l-aġenda tagħna u li ż-żmien kien veru wieħed qasir u li għandna bżonn ftit punti ħalli nkunu nafu x'se niddiskutu, aħna nkunu nistgħu nagħmlu data biex niltaqgħu.

Jiena ma nħobbx inkun diffiċli, la ma' ebda ministru, la magħkom u la ma ħadd imma naħseb li fl-ispirtu li aħna rridu naħdmu bis-serjetà, jekk aħna għandna diġa' aġenda mimlija for the coming number of weeks, se jkollna nagħmlu a specific extra effort for one day biex niltaqgħu u niddiskutu dan is-suġġett.

Jekk jirnexxieli nagħmel dan kemm taħsbu li għandkom bżonn żmien biex taħsbu fuq ftit punti li nistgħu niddiskutu wara li jagħtuna l-lista?

Jiġifieri jekk għada niġi bil-lista kemm se ddumu biex tikkonsultaw ma' ħaddieħor qabel ma terġgħu tkellmuni?

Ġimgħa biżżejjed.

Tajjeb.

Mela jiena se ngħidilha li the sooner you send it, the better għax aħna għandna bżonn ta' ġimgħa biex dak li jkun jikkonsulta ma' min għandu jikkonsulta u nagħmlu l-punti tagħna.

Imbagħad jien insib ġurnata li fiha nkunu nistgħu niltaqgħu.

Hopefully ikun hawn ħafna minnkom imma jekk le, nispera li jkun hawn l-Onor.

Buttigieg peress li hi tagħmel ix-shadowing ta' dan il-ministeru.

Clyde Puli u mhux jien.

Clyde Puli biex naraw fejn se mmorru b'dan u biex għallinqas ikun hemm xi ħadd li jaqsam miegħu l-ħsebijiet tiegħu ħalli jien imbagħad inkun nista' inlaqqa' l-Kumitat.

Se jkolli nagħmel laqgħa extra għax inkella se neħlu.

Nitlob lis-Segretarju sabiex jieħu nota biex għall-ġimgħa d-dieħla naraw min imiss bħala mistednin li jixtiequ jitkellmu magħna.

Safejn naf jien hemm is-Sinjura Pamela Cuschieri minn Dar Merħba Bik li se titkellem fuq il-vjolenza domestika.

U proprju fuq dan is-suġġett għandna ftit tal-ġimgħat oħra niddiskutuh u mbagħad inkunu nistgħu nagħlquh.

Is-suġġeriment tiegħi – kif diġa' għidt lil Dr Elaine Burmingham – hu li Dr Burmingham tagħmel ftit round up tal-liġijiet barra minn Malta fuq is-suġġett tal-vjolenza domestika.

Wara li nkunu lestejna min-nies li se jiġu jkellmuna hawnhekk, Dr Burmingham tkun l-aħħar persuna li titkellem fl-aħħar session qabel ma nagħmlu r-rapport biex tinforma lill-Kumitat dwar x'hemm barra minn Malta u aħna nkunu nistgħu niddiskutu liema naħa rridu nxaqilbu l-policy tagħna.

U mbagħad fl-aħħar tħejjilna r-rapport.

Nirringrazzjakom.

Fit-8.35 p.m. il-Kumitat aġġorna għal nhar l-Erbgħa, 6 ta' Novembru fl-istess ħin.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 10

L-Erbgħa, 30 ta' Ottubru 2013

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.55 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Marthese Portelli u l-Onor.

L-Onor.

Robert Cutajar kien skużat minħabba xogħol parlamentari.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 09 li saret nhar l-Erbgħa 15 ta' Mejju 2013 ġew konfermati;

Iċ-Chairperson poġġiet fuq il-Mejda tal-Kamra:

Dok 10 Ittra datata 25 ta' Ottubru, 2013 mibgħuta mill-Kummissarju għat-Tfal, fejn qiegħda tistieden lill-Membri tal-Kumitat Permanenti dwar l-Affarijiet Soċjali sabiex jattendu għal attività li se tiġi organizzata fil-Jum Dinji għat-Tfal.

Dok 11 Email datata 29 ta' Ottubru, 2013 mibgħuta mill-Ministeru għall-Familja u Solidarjetà Soċjali u hija marbuta ma' konsultazzjoni pubblika dwar iċ-Children's Act Phase Out of Home Care.

DISKUSSJONI MILL-MEMBRI TAL-KUMITAT DWAR IR-RAPPORT TAL-GWU FUQ IL-PREKARJAT - KONTINWAZZJONI

Iċ-Chairperson, l-Onor.

Deborah Schembri qrat ir-rapport intitolat "Rapport dwar il-Prekarjat mill-Kumitat Permanenti dwar l-Affarijiet Soċjali – Ottubru 2013" li sar mir-Research Analyst tal-Kumitat, Dr Elaine Burmingham.

Wara l-Membri taw is-suġġerimenti tagħhom dwar x'jista' jiġi nkluż f'dan ir-rapport.

Ġie deċiż li fil-laqgħa li jmiss, wara li jsiru l-emendi meħtieġa, dan ir-rapport jiġi approvat mill-Membri tal-Kumitat.

Wara kien hemm diskussjoni.

Fis-8.35 p.m. il-Kumitat aġġorna għal data li kellha tiġi komunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

L-Erbgħa, 30 ta' Ottubru 2013

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-6.55 p.m.

Anġlu Farrugia, ippresjeda.

PREŻENTI

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali l-Onor.

Il-Minuti tal-laqgħa numru 9 li saret fis-17 ta' Ottubru 2013, kienu konfermati.

XOGĦOL TAL-KAMRA

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali, l-Onor.

Louis Grech, għadda lill-membri tal-Kumitat din l-iskeda dwar is-seduti konnessi mal-Estimi Ġenerali 2014, li dwarha kien ġà hemm ftehim mal-Oppożizzjoni:

Il-Kumitat qabel li fir-rigward tas-seduti konnessi mal-approvazzjoni tal-Estimi Ġenerali 2014:

(a) għandha tiġi segwita l-iskeda ta' seduti kif ippreżentata lill-Kumitat;

(b) il-votazzjonijiet li jintalbu jkunu jistgħu jittieħdu fil-ħin tal-interruzzjoni tax-xogħol tas-seduti ta' filgħaxija, sakemm ma jintlaħaqx xi ftehim ieħor;

(c) minkejja li fl-iskeda hemm indikat li fis-seduti kollha l-ħin tal-Aġġornament ma jitteħidx, jista' jintlaħaq qbil biex, jekk jinħass il-bżonn, kull naħa tingħata ħin għal Aġġornament wieħed;

(d) il-Gvern jingħata l-permess li jressaq il-mozzjoni ta' proċedura relattiva fil-Kamra wara li tintemm il-laqgħa tal-Kumitat;

(e) bħalma sar fis-snin preċedenti, is-seduti li fihom isir id-Diskors tal-Budget għas-sena 2014, id-diskors tal-Kap tal-Oppożizzjoni u d-diskors tal-Prim Ministru, li se jsiru fl-4, fil-11 u fit-12 ta' Novembru rispettivament, jiġu mxandra dirett mill-Public Broadcasting Services (PBS) li min-naħa tagħha tagħti clean feed lil mezzi oħrajn tal-media li jitolbu li jxandru dawn is-seduti anke permezz ta' live streaming fuq l-internet, u li photographers u camera persons jitħallew jiġbdu ritratti u filmati għall-ewwel ftit minuti tad-diskorsi;

(g) bħalma sar fis-snin preċedenti, l-istess tliet seduti msemmija f'paragrafu (e) jiġu mxandra bil-lingwa tas-sinjali għall-persuni neqsin mis-smigħ; u li

(f) tiġi addottata s-sistema li ntużat fis-snin preċedenti fejn iż-żewġ Whips jingħataw 100 biljett kull wieħed għad-dħul fl-iStrangers' Gallery għal kull waħda mit-tliet seduti msemmija f'paragrafu (e).

L-Onor.

Carmelo Abela, Whip tal-Gvern, informa lill-Kumitat li kellu jikkomunika mal-Onor.

David Agius, Whip tal-Oppożizzjoni, sabiex jintlaħaq ftehim dwar arranġamenti għall-konferenzi stampa, inkluż dwar il-ħin li dawn se jieħdu.

L-Ispeaker ippropona li għall-ewwel tliet seduti tal-budget, l-istampa tingħata l-faċilità ta' press room minn fejn il-ġurnalisti jkunu jistgħu jsewgu dak li jkun għaddej fil-Kamra u li permezz ta' wifi network ikunu jistgħu jżommu l-kmamar tal-aħbarijiet tagħhom aġġornati b'dak li jkun għaddej.

Il-Kumitat qabel ma' din il-proposta.

Għall-punt imqajjem mill-Onor.

David Agius dwar is-seduti tal-5 u s-6 ta' Novembru, l-Onor.

Louis Grech informa lill-Kumitat li l-ħsieb tal-Gvern kien li l-Kamra tkompli bid-diskussjoni fuq it-Tieni Qari tal-Abbozz ta' Liġi li jemenda l-Att dwar iċ-Ċittadinanza ta' Malta, Abbozz Nru. 19.

Peress li ġie indikat li l-Oppożizzjoni kien għad fadlilha għadd ta' kelliema fuq dan l-Abbozz ta' Liġi, l-Onor.

Carmelo Abela qal li kien hemm il-possibbiltà li tiżdied seduta oħra filgħodu fil-5 jew fis-6 ta' Novembru.

Huwa informa lill-Kumitat li l-grupp parlamentari tal-Gvern kellu jiddiskuti t-talba tal-Oppożizzjoni sabiex l-istadju tal-kumitat ta' dan l-Abbozz ta' Liġi jiġi konsidrat minn Kumitat tal-Kamra kollha u mhux mill-Kumitat Permanenti għall-Konsiderazzjoni ta' Abbozzi ta' Liġijiet.

L-Ispeaker informa lill-Kumitat li kellu laqgħa mal-Perit Francesco Belvedere mill-uffiċċju tal-Perit Renzo Piano, fil-preżenza taċ-Chairman tal-Grand Harbour Regeneration Committee (GHRC) u l-Iskrivan tal-Kamra.

Fil-laqgħa kienet saret proposta mill-Perit Belvedere biex tittieħed parti mill-area li, skont ir-rapport imħejji mill-Working Group maħtur mill-Kumitat biex jagħmel il-proposti dwar il-bini tal-Parlament il-ġdid, kienet ġiet indikata bħala area li se tintuża għall-arkivji parlamentari, għal librerija ta' referenza, għar-raba' kumitat tal-Kamra u għall-uffiċċji tar-research analysts impjegati mal-Parlament, li aktar tard din is-sena kienu se jiżdiedu bi tnejn jew tlieta oħra.

L-Ispeaker żied jgħid li l-proposta, li kienet qed issir sabiex il-bokka tal-mina li kienet parti mill-istazzjon tal-ferrovija tinfetaħ għat-turisti, ma kenitx aċċettabbli għall-Parlament.

Il-Kumitat qabel li għandhom jinżammu dawk il-gwidi li dwarhom intlaħaq qbil fl-istess Kumitat.

L-Ispeaker stieden lill-membri tal-Kumitat sabiex ikunu preżenti għal-laqgħa li kellha ssir mal-Perit Renzo Piano fl-uffiċċju tal-Ispeaker stess nhar is-Sibt, 9 ta' Novembru bejn l-10.30a.m. u l-11.00a.m.

L-Ispeaker Farrugia irrefera għal ittra datata 4 ta' Ottubru 2013 li kien irċieva mingħand il-Kummissarju Elettorali Ewlieni dwar proposti biex isiru emendi fil-Kostituzzjoni, fl-Att dwar l-Elezzjonijiet Ġenerali, Kap. 354, u fl-Att dwar l-Elezzjonijiet għall-Parlament Ewropew, Kap. 467, liema ittra kienet tqassmet lill-Onor Membri fl-aħħar laqgħa tal-Kumitat.

L-Onor.

Carmelo Abela qal li filwaqt li emenda minn dawk proposti kienet materja li tista' ssolviha l-Kummissjoni Elettorali, l-emenda l-oħra kienet tittratta l-proċess elettorali, materja li normalment tiġi diskussa bejn il-partiti politiċi.

L-Onor.

David Agius informa lill-Kumitat li l-Kap tal-Oppożizzjoni kien se jibgħat ittra uffiċjali lill-Kummissjoni Elettorali li fiha jindika l-pożizzjoni tal-grupp parlamentari.

Rigward data li fiha l-Kumitat jibda jiddiskuti l-Ombudsplan 2014, il-Kumitat qabel li l-Ispeaker kellu jissuġġerixxi data li mbagħad tiġi komunikata lill-membri l-oħra li se jipparteċipaw f'dik id-diskussjoni.

L-Onor.

David Agius informa lill-Kumitat li għan-naħa tal-Oppożizzjoni l-membri kienu se jkunu l-Onor.

L-Onor.

David Agius reġa' qajjem il-punt dwar il-ħin allokat għal interventi waqt l-istqarrijiet ministerjali, u ssuġġerixxa li l-Prim Ministru jew il-Ministru li jkun qed jagħmel l-istqarrija kif ukoll il-Kap tal-Oppożizzjoni jew ix-shadow minister ma jkunux marbuta bil-ħin, filwaqt li l-interventi l-oħrajn kollha li jsiru in konnessjoni ma' dik l-istqarrija jkunu ta' massimu ta' ħames minuti.

L-Ispeaker reġa' fakkar li dwar din il-materja diġà kien hemm ruling tas-Sedja u li hija responsabbiltà tas-Sedja li tara li x-xogħol parlamentari jibqa' miexi.

Huwa żied jgħid li f'ċerti każijiet, bi ftehim, il-ħin stabbilit xorta waħda jista' jiġi estiż, kif fil-fatt kien sar dik il-ġimgħa waqt stqarrija mill-Prim Ministru.

Għall-osservazzjoni tal-Onor.

David Agius li ġieli jidħlu nies fil-Parlament li ma jkunux lebsin b'mod xieraq, l-Ispeaker qal li kien se jieħu l-miżuri neċessarji biex dan in-nuqqas jiġi ndirizzat.

Fit-8.18 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA

ANĠLU FARRUGIA

Proceedings, agenda, minutes and transcripts of the parliamentary committees hbc


KUMITATI TAL-KAMRA TAD-DEPUTATI

KUMITAT PERMANENTI DWAR IL-PRIVILEĠĠI

AVVIŻ

Laqgħa Nru. 1

L-iSpeaker, President tal-Kumitat Permanenti dwar il-Privileġġi, javża li l-Kumitat se jiltaqa' nhar Il-Ħamis, 31 ta' Ottubru 2013 fis-1.00 p.m. fil-Kamra tal-Kumitati fil-Palazz il-Belt, b'din l-aġenda:

Ksur ta' privileġġ imqajjem mill-Prim Ministru fis-Seduta Nru 55 tat-30 ta' Settembru 2013 fil-konfront tal-Kap tal-Oppożizzjoni - proċedura li se tiġi segwita mill-kumitat

28 ta' Ottubru 2013 SKRIVAN TAL-KAMRA